Élő Népművészet 2010 - pályázat és kiállítás
A XV. Országos Népművészeti Kiállítás Nyugat- dunántúli regionális bemutatója 
A kulturális tárca és háttérintézményei 1974 óta hirdetik meg az Élő Népművészet országos pályázatot, melynek zárásaként kerül megrendezésre az országos népművészeti kiállítás. Az első időszakban biennále szerűen, majd triennáléként, újabban 5 évente kerül sor erre. Ez évben vált esedékessé a pályázat kiírása, melyet az e területen alkotók nagyon vártak, hiszen tudjuk, hogy ez a szakma legkiemelkedőbb országos rendezvénye, mondhatjuk a „kortárs” népművészek legrangosabb bemutatkozási lehetősége. Ez az, ami iránytűként szolgál az alkotók számára, mit fogad el a szakmai zsűri. A díjazásnál pedig kiderül, mit tekinthetünk előremutatónak, szakmai „non plusz ultrának”. 
Mielőtt ismertetném a 2010-ben lezajlott pályázatot és régiónk ebbéli szereplését, röviden nézzük meg, milyen út vezetett idáig. 

A 19. század erősen polgárosodó társadalmán belül a parasztság sajátos, évszázadokon keresztül kialakított kultúrát mondhatott magáénak, melynek legfőbb jellemzője volt, hogy azt közösségi normák szabályozták, a társadalom tagjai belenevelődtek a hagyományokba, így annak átörökítése a társadalom szerves működésének következtében hagyományozódás útján megtörtént. Mindehhez párosult az a tárgyi kultúra, mely a 18. század második felétől az életszínvonal általános emelkedésével lehetővé tette a mindennapok használati tárgykultúrája mellet, egy gazdag, ünnepi környezeti tárgykultúra kialakulását. Ezzel együtt, szükségszerűen a díszítőművészet virágzása is bekövetkezett.  Ennek a szerves társadalmi létnek az 1. világháború vetett véget. A megváltozott társadalmi körülmények, melyek kiemelték eredeti társadalmi közegéből a paraszti tárgykultúra egyes darabjait, és mint árucikket, azt kereseti forrásnak tekintette és bocsátotta áruba. Ezzel elvesztve szerves kapcsolatát a társadalmi kultúrával, technikai bravúrként létrejövő, funkcióját vesztett dísztárggyá változott.  A 20. század derekára ez elvezetett a felülről irányított, előre megtervezett, „sorozatban gyártott” kereskedelmi szemléletű népi iparművészeti tárgyalkotás kialakulásához. Ezzel a funkcióvesztéssel, egyben dísztárggyá degradálódással átformálódott a tárgyalkotás lényege is. Épp ezért vált jelentőssé és értékelődött fel a 20. század második felében, azoknak az egyéni stílusjegyeket kialakító alkotóknak a tevékenysége, akik vállalkoztak hagyományaink átmentése. A hatvanas évek végén, a hetvenes évek elején volt megfigyelhető ez a változás a népművészet területén. A „nomád nemzedék” megalakította 1972-ben a Fiatalok Népművészeti Stúdióját, mely célul tűzte ki, hogy újra élővé tegye a népművészetet, a funkció és az esztétikum együtt értelmezésével újra a használati tárgyak megalkotása kerüljön előtérbe. Mindez nem lett volna elég, ha nem párosul a tudás átadásával is. A népművészeti mozgalom, mely a hagyományok megújítására törekedett, el tudta érni azt, hogy a 60-as évektől a tudásátadás egyik formájaként elindította az „A, B, C” kategóriás szakkörvezetői szakmai képzéseket, és mint említettem, 1974 óta felmenő rendszerben bemutatkozási lehetőséget nyújt az alkotóknak, a közönségnek pedig, betekintési lehetőséget ad a kiállítások létrehozása által e tárgykultúrába. Itt kell megemlíteni az országszerte létrejött kézműves szakkörökön kívül a játszóházi mozgalmat, a kézműves alkotóházak sorát, a létrejövő szakmai civil szervezeteket, melyek mind bizonyítják az e kultúra iránti igényt, annak szükségességét, létjogosultságát. Szükség, pedig azért van mindezekre, mert e tradicionális tárgykultúrára meg kell tanítani az ez iránt érdeklődőket, hisz annak generációk közti átadása megszűnt. További eredmények voltak a rendszerváltással egy időben elindult iskolarendszerű kézműves oktatás, és az iskolarendszeren kívüli kézműves felnőttképzés is. További cél e tárgyi kultúra beemelése az alapfokú oktatásba, a felsőoktatásba és a szakképzés reformjára is szükség lenne e területen.  
Jelenleg ismét erősödőben van a népi gyökerekkel rendelkező tárgykultúra használati funkciójának előtérbe helyeződésére irányuló törekvés, mely korunk igényeihez mérten valószínűsíthetően egy újabb megújulást eredményez e területen, és végleg felváltja a „vitrinkultúrát” az új utak keresésének eredményeként létrejövő, a ma emberének szükségleteit, igényeit figyelembe vevő funkcionális szemlélettel bíró új tárgyi kultúra. Ez egyben talán kiutat jelenthet az e tárgykultúrát és annak megalkotóit sújtó keresleti mélyrepülésből is. 

Mindez persze nem jöhetett volna létre a terület tudományos háttere nélkül. A magyar népművészet felé fordulás a XIX. század végén megtörtént. Ebben nagy szerepe volt a millenniumi ünnepségeknek. Megindult a gyűjtés, kutatás, melynek eredményeként számtalan tárgy került az éppen azidőtájt alakuló múzeumokba. Ezt követően megindult a felgyűjtött anyag feldolgozása, a kutatási eredmények közlése, bemutatása. Mindezek fontos szerepet játszottak abban, hogy ma a szakma a gyökerek felhasználásával és a komoly szakmai kutatómunka eredményeit összegezve fogalmazza át korunk elvárásainak megfelelően a magyarság hagyományos tárgyi kultúráját. Számunkra ez azért fontos, mert ettől vagyunk a világ kulturális sokszínűségének egy sajátosan egyedi része. Ez a tárgykultúra nem jellemez egyetlen más nemzetet sem, így nemzeti identitástudatunk őrzésének egyik legfontosabb területéről beszélünk, melyet jó lenne tudatosítanunk mindenkiben!
Mindezek után térjünk vissza a kiállításhoz, melyet megelőz egy központi pályázati felhívás, melyet az Oktatási és Kulturális Minisztérium (azóta Nemzeti Erőforrás Minisztériuma), a Hagyományok Háza és a Népművészeti Egyesületek Szövetsége hirdet meg. A meghirdetőkhöz csatlakozik régiónként egy-egy kijelölt intézmény, civil szervezet, a mi esetünkben - Nyugat-dunántúli régió - a Zala Megyei Népművészeti Egyesület, amely a régiós pályázatot meghirdette és lebonyolította. A korábbi kiállítások megyei és országos szinten zajlottak, ám ez évtől új koncepcióban, régiós és országos szinteken szerveződött a pályáztatás és a kiállítások megvalósítása. A megyénkénti szervezés igen nagy koordinációs feladatot rótt a Hagyományok Házára, és annak elődintézményeire. A régiónkénti szervezés kevesebb egyeztetést kíván a központi meghirdetők oldaláról, ám sokkal nagyobbat a régiós központoktól. Mindezzel azonban úgy érzem gördülékenyebbé vált a szervezés. 

A pályázati kiírásokban megjelennek azok a fontos tartalmi elemek, időpontok, helyszínek, amelyek a lebonyolítás során a pályázók számára fontos támpontot jelentenek. 

A pályázat lebonyolításának anyagi költségeit egyetlen szervezet sem tudná felvállalni, éppen ezért a Hagyományok Háza és a régiós szervezők még 2009 őszén pályázatot nyújtottak be az NKA-hoz, ahol az előírt kötelező önrész mellé megszerezhették a hiányzó pénzügyi forrásokat. Itt kell megemlítenem azt az önkéntes munkát, melyet az alkotók ajánlottak fel a kiállítási anyag gyűjtésekor, valamint a kiállítás rendezése, majd csomagolása, szállítása során. Ha ezt forintosítani kellene, az kb. félmillió forintot tenne ki. 
A pályázat lebonyolítása során a régió megfelelő intézményeivel működtünk együtt a siker érdekében. Ki kell emelnem a Győr-Moson-Sopron megyei Bartók Béla Megyei Művelődési Kht-val való együttműködést, bennük megbízható partnerre találtunk.
A pályázat a tárgyalkotó népművészet, népi kismesterségek minden területére, ágara kiterjedt. Így a történeti és paraszti hímzés, a csipke, a kékfestés, a viselet, a népi ékszer, a szőttes, a nemez, a faművesség (használati tárgyak, bútorok, játékok), csont- és szarufaragás, a kovácsmesterség, a fazekasság, a bőrművesség, a szalma- csuhé-gyékény- és vesszőfonás, a mézeskalács, a hímes tojás és a gyermekjáték. A pályázaton egyéni alkotók és alkotó közösségek egyaránt részt vehettek. 
Ezúttal olyan alkotásokat vártak a meghirdetők, melyek a hagyományos népművészetből merítenek, de a mai környezet-, lakás- és viseletkultúránkba beilleszthetőek, különös tekintettel a funkcionálisan összetartozó tárgy együttesekre (lakókörnyezet, gyermekszoba, konyha, étkező, szoba berendezése, falusi vendéglátás, öltözékek stb.).

Fontos kritérium volt, hogy csak új művekkel lehetett pályázni, valamint a 2005. óta megrendezett országos szakági pályázatokon szerepelt alkotásokkal. Újdonságnak számított, hogy a népi iparművészeti zsűri számmal ellátott alkotások is részt vehettek a pályázaton, hiszen a cél az elmúlt öt év legszínvonalasabb népi kézműves alkotásainak reprezentatív bemutatása. (A megelőző években a Népi iparművészeti zsűri számmal rendelkező alkotások nem kerülhettek be a pályázati anyagba, ezzel jelentősen csökkentve a bemutatható anyag nagyságrendjét.)

A kiállítás célja, a régióban és országos keretek között is, a tárgyalkotó népművészet, népi iparművészet alkotóinak megszólítása, egyben lehetőség nyújtása az elmúlt néhány évben készült munkáik bemutatására. Ezzel is segítve szakmai fejlődésüket, hiszen fontos az a visszajelzés, mely a szakmai elit részéről a zsűri véleményében nyilvánul meg. Mindezen kívüli cél tevékenységük megismertetése az érdeklődők minél szélesebb körével. (Az innen jövő visszajelzések is megerősítették az alkotók és az azokat támogatók körében azt a hitet, hogy erre a tevékenységre szükség van. Erről tanúskodnak a vendégkönyv oldalai.) A kiállítás egyben a régió sokszínű kulturális életét gazdagítva, a meglévő szellemi és tárgyi értékeket felmutatva segít annak a munkának a megbecsülésében, melyet népművészeink, népi iparművészeink végeznek. Ezzel a magyarság kultúrájának nem csak a megőrzésében, hanem jellegzetességeinek felhasználásával, azt továbbfejlesztve, továbbadásában, népszerűsítésében is jelentős szerepet vállalnak alkotásaik, munkásságuk révén. Tisztelet ezért valamennyiüknek. Továbbá nem titkolt az a cél sem, hogy felhívjuk a figyelmet arra, hogy a turistaközpontjainkat, a vásárokat, üzleteket elárasztó, többnyire igénytelen, nem kézműves munkával előállított, de „magyar népművészetként” árusított tárgyak mellett van másfajta hiteles és igényes, esztétikus megjelenésű tárgykultúra régiónkban, országunkban. 

Mivel a pályázat a történelmi Magyarország területére hirdetődött, így a Nyugat-dunántúli régióba tartoztak Győr-Moson-Sopron-, Vas-, Zala megye és a Muravidék alkotói, alkotó közösségei. A pályázati felhívást közzétettük a napilapokban, és népszerűsítettük interneten, egyéb médiumokban.
Régiónként, így nálunk is előzsűri válogatta ki azokat a tárgyakat, melyek bemutatásra kerülhettek a regionális kiállításon, a Nyugat-Dunántúl esetében Zalaegerszegen.  A zsűri tagjai voltak: Csupor István etnográfus, Gombosi Beatrix etnográfus, Mónus Béla fafaragó, Katona Edit etnográfus, Marx Mária etnográfus. A zsűrizésre beérkezett anyag mennyiségét tekintve régiónkban (garnitúra 1 darabnak számít), közel 1200 bírálatra váró tárgy, melyet 135 alkotó, alkotócsoport nyújtott be. A zsűri 3 kategóriára osztotta fel a beérkezett anyagot. Elutasították azokat a tárgyakat, melyek nem feleltek meg a jelenlegi szakmai elvárásoknak. A regionális kiállításon bemutatható tárgyak, melyek megfeleltek ezen szakmai elvárásoknak, valamint az országos zsűri elé kerülő tárgyak, melyek szakmai csúcsteljesítménynek számítanak. Az utóbbi kategóriába került 75 alkotó, alkotócsoport 320 tárgya. A kiállításon tehát az utóbbi két kategória anyaga kerültek bemutatásra, ez mennyiségét tekintve 104 alkotótól 820 tárgyat jelentett. Ez egyben azt is jelentette, hogy az adott kiállítótérben - a Göcseji Múzeum időszaki kiállítótermében - kellett ezt az anyagmennyiséget elhelyezni úgy, hogy az áttekinthető, élvezhető, esztétikailag vállalható legyen. Ez indokolta a kiemelés-mellérendelés szükségességét a kiállítás rendezése során, és azt is, hogy nem lehetett minden tárgyat teljes méretében bemutatni. Ám a tárgyak jellegzetes nézetének megtartásával lehetett „menteni” e helyzeten.

A kiemelést főként azoknál a tárgyaknál alkalmaztam, melyek a hagyományos népművészetből merítve ma is használati értékkel bíró alkotások. Ezzel támogatást nyert a pályázat fő szempontja, hogy nem „dísztárgyak”, múzeumi másolatok készítése a cél, hanem a hagyományból merítve, az új használati tárgyak megalkotását preferálja a szakma. Itt elérhetünk ahhoz a kívánalomhoz, hogy a népművészet, népi iparművészet találkozhat a „magas művészethez” tartozó iparművészettel. Ezzel kapcsolatosan már az előző, 2005-ös országos kiállításon is történt kísérlet, melyről Borbély Jolán a szakma „nagyasszonya” a következőket írta értékelő tárlatvezetőjében: 

„A kilencedik teremben „Továbblépés” címmel mutatjuk be azokat a pályázati munkákat, amiket hitünk szerint "iparművészek" is készíthettek volna. Sajnálatos módon nálunk még mindig, elválik a népművészet a hivatásos iparművészettől. Európa ebben is megelőz bennünket. Ott csak egyfajta érték van: a művészi, esztétikai érték.” 
A Nyugat-dunántúli régiós kiállítás megnyitására 2010. július 3-án került sor a zalaegerszegi Göcseji Múzeum időszaki kiállítótermében, illetve a múzeum előtti árnyas téren, a nagy meleg miatt. A megnyitó során, a köszöntő elhangzása után a szervező Zala Megyei Népművészeti Egyesület nevében Skrabut Éva mondta el a pályázattal kapcsolatos hivatalos adatokat, információkat, majd Szabó Zoltán etnográfus, a Hagyományok Házának osztályvezetője nyitotta meg a tárlatot, ezt követően pedig egy hagyományos és ismét reneszánszát élő magyar hangszert is bemutatott, a tárogatót, melyet meg is szólaltatott. Ezt követően került sor a pályázati anyagot benyújtó alkotók számára az eseményre készült oklevelek, emléklapok átadására.
A kiállítás épp a turista szezonban volt megtekinthető július 3-tól augusztus 25-ig.  A vendégkönyvből tudtuk nyomon követni, hogy sok messziről érkezett látogatója is volt a tárlatnak. Az egyöntetűen tetszést kifejező bejegyzések megerősítenek bennünket abban a hitünkben, hogy nagy szükség van az effajta ismeretközvetítésre, mivel ez a tárgykultúra elég közel áll az emberek többségéhez, viszonylag könnyen értelmezhető és gyorsan juttatja sikerélményhez a látogatót, alkotót, rendezőt egyaránt. A régiós kiállítás fotói megtekinthetőek a Zala Megyei Népművészeti Egyesület honlapján: www.zalanepmuveszet.hu
A regionális kiállítások zárását követően szeptemberben került sor az ország minden régiójából összegyűlt anyag országos zsűrizésére és a díjazott alkotások kiválasztására. A XV. Országos Népművészeti Kiállítás Élő népművészet címmel 2010. október 29-től, 2011. március 27-ig Budapesten a Néprajzi Múzeumban látogatható. A szakma számára nagy öröm, hogy hosszú évek után, ismét ez az intézmény ad otthont a rangos tárlatnak. 
A Nyugat-dunántúli régió díjazottjai:
Bútor:

Gránátalma díj:
Velemi Stúdió Alkotócsoportja, Velem

Bronz oklevél:
Jován János Attila, Népművészet Ifjú Mestere,           

                                            Kemenesszentmárton

Fa és kéreg munkák:

Arany oklevél: 
Balogh Mihály, népi iparművész, Hottó

                                           Harasztovics Róbert, Népművészet Ifjú Mestere, népi 

                                           iparművész, Ostffyasszonyfa

Ezüst oklevél:                    Jankovics Tamás, népi iparművész, Keszthely

Hímzés

Gránátalma-díj:                  Varga Mária, népi iparművész, Sitke
Arany oklevél:                    Domján Zsuzsanna, népi iparművész - Parragi Ágnes,  

                                           népi iparművész, Zalaegerszeg

                                           Csapó Frigyesné, népi iparművész, Mosonmagyaróvár

Ezüst oklevél:                     Kerekes Endréné, népi iparművész, Gelse


Antalosič Darinka, népi iparművész, Petesháza, 
                                           Szlovénia

                                           Jandl Olga, népi iparművész, Lendva, Szlovénia

Bronz oklevél:                    Székely Erzsébet, népi iparművész, Győr

                                           Beszprémy Józsefné, Népművészet Mestere, Sárvár

Viselet

Bronz oklevél:
Takács Zsuzsánna, népi iparművész, Népművészet Ifjú 

                                            Mestere - Török Andrásné népi iparművész, 

                                            Zalaegerszeg

Csipke:
Gránátalma díj:
Balogh Lajosné, Király Zsiga díjas népi iparművész,                                     

                                            Zalaegerszeg

Ezüst oklevél:
Kézművesek Háza Csipkekészítő Stúdió, Zalaegerszeg

                                            Vezető: Takács Zsuzsánna népi iparművész

Szőttes:

Arany oklevél:
Erdélyiné Horváth Gabriella, népi iparművész, Győr
Fazekasság:

Arany oklevél:
Ifj. Albert Attila, fazekas, Magyarszombatfa

Ezüst oklevél:
Nagy Orsolya, fazekas, Keszthely

Bronz oklevél:
Kollár Szabolcs, népi iparművész, Gyenesdiás


Csuti Tibor, a Népművészet Ifjú Mestere, népi 

                                            iparművész, Zalaegerszeg

Fémművesség:

Ezüst oklevél:
Takács István, népi iparművész, Zalaszentbalázs

Bőrművesség:

Ezüst oklevél:
Dancsecs Diána, népi iparművész, Keszthely
Szálasanyag:

Gránátalma díj:
Pados Zoltán, kosárfonó, Bejcgyertyános
Hímestojás:

Arany oklevél:
Tamásné Geröly Mária, népi iparművész, 
                                           Gyöngyösfalu

Életműdíj: A Népművészeti Egyesületek Szövetsége különdíja

                 Gál János fafaragó, Népművészet Mestere, Seregélyes, posztumusz

                 ( A Gébárti Kézművesek Háza gondnoka volt 1983-tól 1987-ig.)
A díjakat az országos kiállítás megnyitóján vehették át az alkotók. Néhány adat az országos kiállításról: (forrás:www.hagyomanyokhaza.hu)

A pályázati felhívásra idén közel tízezer tárgy érkezett, ezeket a régiós előzsűrizések után egy neves szakemberekből álló zsűri bírálta el. Az országos kiállításon közel 450 alkotó és alkotóközösség 1700 tárgya kerül bemutatásra. A pályázók között 49 arany, 48 ezüst és 49 bronzoklevél mellett a legjobb alkotókat Gránátalma-díjjal ismerte el a zsűri, amelyet az október 29-i megnyitón vehettek át a mesterek. A míves kisplasztika mellett a 140.000 forinttal járó elismerést az idén 25 alkotónak ítélték oda.
A 2010-es országos kiállításon a rendezők azt is bemutatják, milyen utat járt be a terület a népművészet felfedezésének kora (XIX. század vége), valamint a népi iparművészet létrejötte óta.

A március végéig látható kiállítást számos program kíséri: lesznek kézműves foglalkozások, szakmai események, koncertek, és például divatbemutató is, amelyen a népművészetből ihletet merítő, de ma is hordható viseleteket láthatnak az érdeklődők.
Végül a kiállítás létrejöttéért köszönet jár azon szervezeteknek, intézményeknek, munkatársaknak, minden segítőnek, a Nemzeti Kulturális Alapnak, akik bármilyen módon hozzájárultak a kiállítás létrejöttéhez. Legelsősorban pedig azoknak az alkotóknak, akik még e hajszolt világban is vállalják a tárgyalkotó népművészet, a kézműves mesterségek ápolásának, továbbéltetésének és továbbadásának fontos feladatát.  

Prokné Tirner Gyöngyi


